សង្ខេប​ព័ត៌មាន​អន្តរជាតិ​​ - ០៥ ​កក្កដា
នេះ​ជា​សេចក្តី​សង្ខេប​ព័ត៌មាន​អន្តរជាតិ​សំខាន់ៗ​ពី​វីអូអេ​ខ្មែរ ​ប្រចាំ​ថ្ងៃ​​អង្គារ​​ទី​០៥​​ខែ​កក្កដា​ឆ្នាំ​២០១១។
អគ្គលេខាធិការអ.ស.ប. លោកបាន គីមូន បានស្វាគមន៍ចំពោះភាពមានសណ្ដាប់ធ្នាប់ដែលកើតមានឡើងចេញពីការបោះឆ្នោតជ្រើសតាំងតំណាងរាស្រ្ដនៅក្នុងប្រទេសថៃ ពេលដែលមេដឹកនាំគណបក្សភឿថៃបានចាប់ផ្ដើមកិច្ចចរចាគ្នាដើម្បីរៀបចំបង្កើតរដ្ឋាភិបាលចម្រុះ។ ក្រុមចម្រុះនៃសកម្មជនភូមាបានទាមទារឲ្យប្រទេសចិនបញ្ឈប់ការស្ថាបនាទំនប់ទឹកជាច្រើននៅតំបន់ភាគខាងជើងប្រទេសភូមាដែលនៅទីនោះ ក្រុមបះបោរនៃអំបូរភាគតិចកាជិន ស្ថិតនៅក្រោមការវាយប្រហារពីទាហានរបស់រដ្ឋាភិបាលភូមា។ គ្រាប់បែកផ្ទុះបង្កប់ក្នុងដីបានសម្លាប់ទាហានបាគីស្ថានម្នាក់ និងធ្វើឲ្យរបួសទាហានច្រើននាក់ទៀតរហូតដល់១៥នាក់ កើតឡើងនៅតាមព្រំដែនជាមួយប្រទេសអាហហ្កានិស្ថាន។ លោករដ្ឋមន្ដ្រីថ្មីខាងសំណង់ដែលទើបនឹងត្រូវបានតែងតាំងកាលពីពេលថ្មីនេះក្នុងប្រទេសជប៉ុន បានលាលែងចេញពីតំណែងកាលពីថ្ងៃអង្គារនេះ ដោយសារតែលោកបានថ្លែងការណ៍ដ៏គួរឲ្យកត់សម្គាល់ដែលប៉ះពាល់ដល់ជនរស់រានមានជីវិតពីការរញ្ជួយផែនដីនិងរលកស៊ូណាមីកាលពីថ្ងៃទី១១ខែ មីនា។ ពលរដ្ឋអាមេរិកាំងបានប្រារព្ធពិធីបុណ្យឯករាជ្យកាលពីថ្ងៃច័ន្ទ ជាថ្ងៃខួបទី២៣៥ឆ្នាំដែលមេដឹកនាំស្ថាបនិកសហរដ្ឋអាមេរិកបានប្រកាសឯករាជ្យពីប្រទេសអង់គ្លេស។ បេសកម្មរបស់អ.ស.បនៅក្នុងតំបន់ដារហ្វួរនៃប្រទេសស៊ូដង់និយាយថា ខ្លួនបានចាប់ផ្ដើមធ្វើយុទ្ធនាការរំដោះអាវុធនិងបញ្ចូលក្នុងកងទ័ពនូវអតីតអ្នកប្រយុទ្ធ៤០០នាក់ពីភាគីទាំងសង្ខាងនៃសង្រ្គាមយូរអង្វែងរវាងក្រុមបះបោរនិងរដ្ឋាភិបាល។ លោករដ្ឋមន្ដ្រីក្រសួងការពារប្រទេសអ៊ីស្រាអែលបានផ្អាកការចរចាជាមួយមន្ដ្រីប៉ាឡេស្ទីនអំពីការប្រគល់សាកសពភេរវជនបាឡេស្ទីន៨៤នាក់ ដែលបានត្រូវបូជានៅក្នុងដែនដីអ៊ីស្រាអែល។ ប្រធានាធិបតីនៃប្រទេសវេណេស៊ុយអេឡាលោក Hugo Chavez បានវិលត្រឡប់មកប្រទេសរបស់លោកវិញក្រោយពីបានត្រូវព្យាបាលពីជំងឺមហារីកក្នុងប្រទេសគុយបាមក។ គ្រាប់បែកពីរគ្រាប់បានផ្ទុះនៅក្រៅអគាររដ្ឋាភិបាលនៅតំបន់ភាគ ខាងជើងទីក្រុងបាដាដ ដោយបានសម្លាប់មនុស្សយ៉ាងតិច៣៥នាក់។